ઓસમાણ મીરે પણ ગીતને મળી રહેલી સફળતા બાદ ચાહકોને ધન્યવાદ કહ્યુ હતુ. અને ઉમેર્યુ હતુ કે, મારા મન મંદિરીયેથી આ ગીત ઉતર્યુ અને હવે લોકોના મન મંદિરમાં એ સ્થાન પામ્યું છે. ચાહકો તરફથી બહુ જ સારો પ્રતિસાદ મળ્યો હોવાથી ઓસમાણ મીરે જણાવ્યુ કે, "કોઈ પણ ગીત જ્યારે અમે સર્જક તરીકે બનાવતા હોઈએ.. ત્યારે પરીક્ષા આપવા જેવો જ ભાસ થતો હોય છે, જો કે, આ ગીતને લોકોએ જે રીતે વધાવ્યુ અને વખાણ્યુ છે... ત્યારે એ પરીક્ષામાં સાંગોપાંગ પાર ઉતર્યાની લાગણી થાય છે." આટલું કહીને ઓસમાણ મીરે એ વાતનો પણ ઉલ્લેખ કર્યો કે, "ગાયક તરીકે તો ચાહકોએ કાયમ વખાણ્યો છે પરંતુ મન મંદિરીયે રહેતી મોગલ ગીતમાં તો મુખડું મે લખેલું. સાથે જ ગીત પણ મે જ કમ્પોઝ કર્યુ હતુ. ને ખાસ તો મારા પરમમિત્ર અને જાણીતા ગાયક કીર્તિદાન ગઢવી અને હું પહેલીવાર કોઈ સોંગમાં સાથે આવ્યા છીએ... એટલે આ ગીતને લઈને હું ઘણો જ આશાસ્પદ હતો. એ આશા પર ખરો ઉતરવાનો આનંદ અનેરો હોય છે."